Potsdamer Platz

Potsdamer Platz er en plass og trafikknutepunkt midt i Berlin, beliggende i Tiergarten som i dag er en del av Ortsteil Mitte. Plassen er oppkalt etter forstaden Potsdam.

Frem til 1940 var Potsdamer Platz verdens travleste veikryss. Rundt 4.000 trikker passerte daglig. Her ble verdens første trafikklys reist i 1925. To store jernbanestasjoner, Anhalter Bahnhof og Potsdamer Bahnhof, lå ved plassen. Under Weimarrepublikken var plassen et økonomisk sentrum samtidig preget av bohemsk livsstil.

Etter å ha blitt lagt i ruiner av allierte luftangrep under andre verdenskrig, havnet plassen mellom Øst- og Vest-Berlin. Området var i etterkrigstiden preget av svartebørshandel og var ofte åsted for politiske demonstrasjoner. Den ble fra 1961 delt av Berlinmuren og ble et øde ingenmannsland. 

21. juli 1990, kort etter Murens fall, ble Roger Waters' konsert The Wall Live in Berlin oppført på plassen.

Etter  gjenforeningen var plassen øde til byggearbeidene begynte i 1994. Da grunnsteinen ble lagt for nye Potsdamer Platz, fikk dirigenten Daniel Barenboim 19 kraner til å danse etter Beethovens 9. symfoni. På 1990-tallet var plassen den største byggeplass i Europa, og den preges idag av skyskrapere og er et knutepunkt i Berlin. DaimlerChrysler og Deutsche Bahn har sine hovedkvarterer her, andre bygninger inkluderer Park Kolonnaden og Sony-Center. Det finnes restauranter, en rekke kinoer, handlesenter, filmmuseum, det tyske film- og fjernsynsakademiet, et musikalteater, et kasino og Ritz Carlton Hotel Berlin.

Referanser

Eksterne lenker 
 

Gater og plasser i Berlin
Mitte
Renzo Piano
Plasser i Tyskland